Wenke & Raad Archives - YouVersion
Posted on 2019-10-27 2019-10-21
Kies jou vriende oordeelkundig.
“Dit is my opdrag: Julle moet mekaar liefhê soos Ek julle liefhet. Niemand het groter liefde as dit nie: dat hy sy lewe vir sy vriende aflê.”
Gemeenskap — ‘n groep individue wat in broederskap verenig is omdat hulle dieselfde gesindhede, belangstellings en doelwitte deel.
Kyk links, dan regs. Wie staan langs jou? Beskou jy hulle as vriende? Maak die tyd wat julle saam deurbring van julle almal beter mense? Of berou jy die dinge wat julle soms saam doen?
Wie met wyse mense omgaan, kry self wysheid; maar wie hom met dwase ophou, word self sleg.
Verhoudings is soos voeding vir jou siel. Maak die mense wat die naaste aan jou is, jou gesonder? Of ooreet julle julself aan gemorskos? Jy word regstreeks beïnvloed deur die mense saam met wie jy die meeste tyd deurbring. Al voel jy nou dat jy anders as hulle is, sal jy oor vyf jaar… nie meer so voel nie.
…sodat daar nie verdeeldheid in die liggaam sou wees nie, maar dat die lede gelyke sorg vir mekaar dra. As een lid ly, ly al die lede saam; en as een lid geëer word, is al die lede saam bly. Julle is die liggaam van Christus, en afsonderlik is elkeen ‘n lid daarvan.
1 KORINTIËRS 12:25-27
God het ons gemaak om mekaar nodig te hê. Ons het almal verskillende gawes en sterkpunte, verskillende foute en swakhede. Wanneer ons saamstaan, kan ons omsien na mekaar, mekaar help, bemoedig, en mekaar selfs uitdaag om te groei.
Hier is drie maklike dinge wat jy kan doen om jou gemeenskap te begin bou:
Stap oor die Straat
Ken jy jou bure? As julle in dieselfde straat woon, of dalk in dieselfde gebou, het julle reeds iets in gemeen. Moenie te veel hieroor dink nie. Jesus het jou naaste lief. Dalk sal jy ook… jy weet dit nog net nie.
Uitdaging: Begin ‘n gesprek met ‘n handdruk en sê: “Verskoon my, ons het nog nie voorheen ontmoet nie. My naam is _____. Wat is jou naam?” Al is jy skaam, hoef jy net vir 30 sekondes dapper te wees.
Deel ‘n Ervaring
Ons almal het iets waaroor ons moet praat, uitdagings wat beter aangepak sal word as ons met iemand daaroor praat. En ons het almal iets om te bied, al is dit net ‘n gewillige oor.
Uitdaging: Nooi ‘n vriend(in) uit om iets saam met jou te doen: eet saam pak ‘n projek aan, of gaan stap saam. Gesels oor allerhande goed. Wees net openhartig en eerlik.
Uitnodiging vir Dieper Vriendskappe
Die Bybel herinner ons oor en oor daaraan dat ons verhoudings nodig het met mense wat ons kan vertrou: Maak vriende wat jou sal aanmoedig, inspireer, uitdaag, sal lief hê, en vir jou sal bid. En dis nodig dat jy dieselfde vir hulle doen.
Uitdaging: Nooi ‘n vriend(in) (of 3) om by jou aan te sluit in die Bybel Toep, en doen dan saam ‘n leesplan.
3 Maniere om Rus te Vind in ‘n Wêreld wat nie Ophou Werk nie
Rus – om te ontspan, asem te skep, diep asem te haal en rustig te wees.
Wanneer laas het jy rustig geraak, weggebreek en ontspan? Rus is ‘n geskenk wat ons al te dikwels eenkant skuif.
Om besig te bly gee ons die gevoel dat ons iets bereik, maar dit kan misleidend wees. Sonder realistiese grense kan besigbly ‘n dwelm wees wat ons verdoof van ons behoefte om naby God te kom: Hy wat die Gewer van elke goeie gawe en volmaakte geskenk is.
Wie die Here dien, se lewe is veilig; so ‘n mens slaap rustig, geen ramp tref hom nie.
Om sonder rus te lewe is nie volhoubaar nie. Rus verfris ons, en gee ons die energie wat ons nodig het om God te eer en ander mense lief te hê. Dis ‘n geestelike dissipline om rus te beoefen, en dit help ons om God se teenwoordigheid te geniet en ons prioriteite reg te kry.
Hy laat my rus in groen weivelde. Hy bring my by waters waar daar vrede is. Hy gee my nuwe krag.
Hier is 3 maniere waarop jy rus in jou dag kan inpas:
Dink Waaroor Jy Dink
In Romeine 12 moedig Paulus ons aan om ons denke te vernuwe. Om bedag te wees oor waaroor ons dink, kan ons help om ons harte en gedagtes in lyn te bring met wat God besig is om te doen. Waar is jy die beste gefokus? Op jou rusbank met ‘n beker koffie of tee? Tydens ‘n drafsessie of as jy na aanbiddingsmusiek luister? Doen iets wat jou na aan God laat voel, en fokus jou gedagtes op Hom, op daardie plek, voor jy jou dag aanpak.
Uitdaging: Neem elke dag 5-10 minute om elke bekommernis en verantwoordelikheid te visualiseer, en gee dan elkeen in gebed oor aan Jesus. (Skryf dit neer, as dit jou beter gaan help.)
Oordink ‘n skrifgedeelte wat jy gelees het
Alle Skrif word deur God geïnspireer. Wanneer jy God se Woord lees, of daarna luister, en dan nadink oor wat dit beteken, leer jy om God se stem te herken. As jy doelbewus tyd wil maak om die Bybel te lees, moet dit jou prioriteit wees om jou gedagtes net om Jesus te fokus.
Uitdaging: Gebruik 30 minute per dag om God se Woord te lees of daarna te luister. Tydens daardie periode moet jy jou TV, selfoon en rekenaar afsit. Pak ‘n Leesplan aan, neem notas en skryf jou gedagtes neer. Laat toe dat God met jou praat.
Omring jou met mense
Alleentyd met God beteken nie noodwendig dat jy jou van ander mense moet onttrek nie, inteendeel, soms moet jy tyd maak vir mense. Tydens jou rusperiodes is dit ‘n goeie tyd om die lewe saam met jou hartsmense te geniet. Ons is nie gemaak om alleen deur die lewe te gaan nie. Ons het mekaar nodig.
Uitdaging: Spandeer doelbewus ‘n uur of twee per week met mense vir wie jy lief is. Moenie ‘n afspraak maak nie. Daag net op en geniet mekaar se geselskap. Skryf na die tyd alles neer wat God aan jou geopenbaar het terwyl julle bymekaar was.
Dis maar net ‘n paar wenke om jou te help om intimiteit met God ‘n daaglikse roetine te maak. Vind nog ander maniere om rus te vind, deur een van die Leesplanne hier onder te lees.
Doen Leesplanne oor Rus
Bekendstelling: Nuwe en Verbeterde Skriftipes!
Het jy al ooit gewens dat jy meer skriftipes gehad het om die Bybel of jou Bybelleesplanne mee te lees, of om jou versbeelde te verpersoonlik? Jy kan nou eenvoudig die Skriftipe knoppie aan die bokant van jou skerm druk (of in jou Leserinstellings) en die een soek wat jy verkies.
Wil jy nog meer keuses hê? Gaan kyk by jou toestel se instellings. Enige skriftipe wat op jou toestel beskikbaar is, is nou ook in die Bybel Toep beskikbaar.
Het jy ‘n skriftipe gevind waarvan jy hou? Fantasties! Help ‘n vriend om hul Bybelleeservaring te transformeer: vertel hulle van die nuwe bygewerkte skriftipe funksie. Geniet ‘n meer persoonlike reis deur God se Woord.
Opdateer Jou Toep